Men scenen er alt for lille, højtalerne er for små, og hurtigt øges presset på de forreste fans. Der er ingen sikkerhedsfolk, ingen samaritter, ingen afspærringer - og nu begynder folk at besvime.

Alle vil opleve fænomenet Tæskeholdet, og alle kæmper om at komme så tæt på som muligt.

Rundtomkring opstår flere slagsmål mellem de spritstive unge, hvoraf flere har drukket siden formiddagen, hvor den uigenkaldeligt sidste udgave af radioprogrammet blev sendt.

Nogle meter væk stiger sort røg op fra et bål lavet af den nærliggende Café Pavillonens 100 nyindkøbte liggestole. Indimellem høres høje brag, når de spraydeodoranter, som er smidt på bålet, eksploderer. En brandbil forsøger at komme ind til ilden, men må bakke væk igen, da der kastes flasker efter den og en rude smadres.

Politiet tilkaldes, men kan intet stille op.

Tæskeholdet har skabt et monster.